P6_TA(2007)0153

Večstranski sporazum o ustanovitvi skupnega evropskega zračnega prostora

Resolucija Evropskega parlamenta z dne 25. aprila 2007 o predlogu Sklepa Sveta o sklenitvi večstranskega sporazuma med Republiko Albanijo, Bosno in Hercegovino, Republiko Bolgarijo, Evropsko skupnostjo, Republiko Hrvaško, Republiko Islandijo, Nekdanjo jugoslovansko republiko Makedonijo, Kraljevino Norveško, Srbijo in Črno Goro, Romunijo in Misijo Združenih narodov za začasno upravo Kosova o vzpostavitvi skupnega evropskega zračnega prostora (ECAA)

Evropski parlament,

- ob upoštevanju predloga Komisije Svetu (KOM(2006)0113) [1],

- ob upoštevanju svoje resolucije z dne 17. januarja 2006 o razvijanju agende za zunanjo letalsko politiko Skupnosti [2],

- ob upoštevanju člena 103(2) svojega Poslovnika,

A. ker bi morala biti Romunija zaradi svojega pristopa k EU obravnavana drugače od drugih držav in ker za Bolgarijo kljub njenemu pristopu k EU velja zaščitna klavzula glede varnostih interesov in bi zato morala biti obravnavana kot tretja država,

B. ker je Svet sprejel prehodni sporazum, ki ga je predlagala Komisija in ga morajo ratificirati vse njegove podpisnice;

C. ker je sporazum o skupnem evropskem zračnem prostoru (ECAA) pomemben kot okvirni sporazum za reševanje z zračnim prometom povezanih vprašanj zlasti v državah zahodnega Balkana, na Islandiji in Norveškem in ker določa vzorec za prihodnje tovrstne sporazume s tretjimi državami,

Okolje

1. ugotavlja, da je pomembno, da sporazum ECAA obsega sedanjo in prihodnjo zakonodajo EU o emisijah in drugih ukrepih za zmanjšanje negativnega vpliva letalstva na okolje;

2. pozdravlja dejstvo, da se države podpisnice strinjajo z možnostjo, da bo letalstvo nekoč vključeno v sistem trgovanja z emisijami,

3. poudarja pomen sporazuma z vidika ustvarjanja pogojev za širitev enotnega evropskega neba prek meja držav članic;

Varnost in varovanje

4. poudarja pomen tehnične pomoči in pristopnih pogajanj kot sredstev za pridobitev soglasja, potrebnega za dosego omenjenega cilja, med državami, ki niso partnerice EU in EGP;

5. vztraja, da morata biti vsa zakonodaja EU na področju varnosti in varovanja ter Uredba (ES) št. 1107/2006 Evropskega parlamenta in Sveta z dne 5. julija 2006 o pravicah invalidnih oseb in oseb z omejeno mobilnostjo v zračnem prevozu [3] vključeni v operativno prilogo k sporazumu;

6. ugotavlja, da je upravljanje zračnega prometa vključeno v sporazum, kar je pomembno s stališča uporabe pravil enotnega evropskega neba, kot je razvoj čezmejnih blokov zračnega prostora;

7. pozdravlja prednosti vzajemne in dosledne uporabe varnostne presoje Direktive 2004/36/ES Evropskega parlamenta in Sveta z dne 21. aprila 2004 o varnosti zrakoplovov iz tretjih držav, ki pristajajo na letališčih Skupnosti [4] s strani vseh podpisnic sporazuma;

8. opozarja, da uresničevanje cilja enotnega evropskega neba zahteva tudi prilagodljivost zračnega prostora, za kar je potrebno institucionalizirano sodelovanje med vojaškimi in civilnimi organi na področju kontrole zračnega prometa;

Socialna vprašanja

9. pozdravlja vlogo Evropske agencije za varnost v letalstvu pri usposabljanju strokovnjakov, pripravi priročnikov in zagotavljanju tehničnega svetovanja državam partnericam, pa tudi pri vzpostavljanju mehanizmov za izvajanje;

10. poudarja, da se mora ustrezna socialna zakonodaja EU upoštevati pri izvajanju sporazuma;

11. ugotavlja, da sporazum zagotavlja izvajanje Direktive Sveta (EGS) št. 3922/91 z dne 16. decembra 1991 o uskladitvi tehničnih predpisov in upravnih postopkov na področju civilnega letalstva [5];

12. ugotavlja, da je treba nemudoma začeti z izpolnjevanjem obveznosti iz sporazuma in da se mora Evropskemu parlamentu predložiti poročilo o napredku do 31. decembra 2008;

13. poziva Komisijo in Svet, naj zagotovita, da bodo v sporazumu o evropskem civilnem letalstvu upoštevane te glavne ugotovitve in da bodo vzpostavljeni pogoji za spremljanje izvajanja;

*

* *

14. naroči svojemu predsedniku, naj to resolucijo posreduje Svetu in Komisiji.

[1] Še ni objavljeno v Uradnem listu.

[2] UL C 287 E, 24.11.2006, str. 84.

[3] UL L 204, 26.7.2006, str. 1.

[4] UL L 143, 30.4.2004, str. 76. Direktiva, kakor je bila spremenjena z Uredbo (ES) št. 2111/2005 (UL L 344, 27.12.2005, str. 15).

[5] UL L 373, 31.12.1991, str. 4. Uredba, kakor je bila nazadnje spremenjena z Uredbo (ES) št. 1900/2006 Evropskega parlamenta in Sveta (UL L 377, 27.12.2006, str. 176).

--------------------------------------------------